CHOW ยันไม่พบ “ซีเซียม137” โรงหลอมเหล็กกบินทร์บุรี
CHOW ยันไม่พบ “ซีเซียม137” โรงหลอมเหล็กกบินทร์บุรี เหตุ "วัตถุทรงกระบอก" เข้ากระบวนการหลอมไม่ได้
CHOW ยันไม่พบ “ซีเซียม137” โรงหลอมเหล็กกบินทร์บุรี เหตุ "วัตถุทรงกระบอก" เข้ากระบวนการหลอมไม่ได้
21 มี.ค. 2566

นายปรมัตถ์ จุฬวนิช  ประธานเจ้าหน้าที่ด้านการเงิน (CFO) บริษัท เชาว์ สตีล อินดัสทรี้ จำกัด (มหาชน) หรือ CHOW เปิดเผยว่า  ผู้ประกอบธุรกิจผลิตและจำหน่ายผลิตภัณฑ์เหล็กแท่งยาว (Steel Billet) รายใหญ่ของประเทศ ชี้แจงถึงกรณีที่มีข่าวออกมาระบุว่า ได้พบวัสดุกัมมันตรังสีซีเซียม 137 ในโรงงานหลอมเหล็กของบริษัทฯ ที่ตั้งอยู่ในอ.กบินทร์บุรี จ.ปราจีนบุรีว่า ทั้งหมดเป็นข่าวที่คลาดเคลื่อนไม่เป็นความจริง
ทั้งนี้ ในความเป็นจริง เมื่อช่วงเช้าของวันที่ 19 มีนาคม 2566 นายรณรงค์ นครจินดา ผู้ว่าราชการจังหวัดปราจีนบุรี พร้อมด้วย นายเพิ่มสุข สัจจาภิวัฒน์ เลขาธิการสำนักงานปรมาณูเพื่อสันติ ได้นำหน่วยงานที่เกี่ยวข้องออกตรวจการปฏิบัติงานในเขตอุตสาหกรรมกบินทร์บุรี และตรวจโรงหลอมของ CHOW ซึ่งตั้งอยู่ใน ต.หนองกี่ อ.กบินทร์บุรี และไม่ได้พบวัสดุกัมมันตรังสีซีเซียม 137 ในโรงงานหลอมเหล็กของบริษัทฯ แต่อย่างใด และหลังจากนั้นจึงได้ออกไปตรวจโรงหลอมอื่นๆ ต่อไป
“บริษัทฯ ขอยืนยันว่าในการตรวจสอบโรงหลอมของภาครัฐในครั้งนี้ ได้ให้ความร่วมมือเป็นอย่างดี และการตรวจสอบก็ไม่ได้พบวัสดุซีเซียม 137 ในโรงหลอมของบริษัทฯ ซึ่งที่ผ่านมากระบวนการหลอมเหล็กของ CHOW จะมีกระบวนการคัดแยกวัตถุดิบที่ได้มาตรฐาน โดยวัตถุทรงกระบอกจะไม่สามารถเข้ากระบวนการหลอมได้ แม้กระทั่งโช้คอัพ หรือวัสดุทรงกระบอกอื่นๆ ก็ตาม จึงเป็นไปไม่ได้ที่จะมีวัตถุดิบทรงกระบอกขนาดใหญ่รอเข้าสู่กระบวนการหลอมของบริษัทฯ” นายปรมัตถ์กล่าว และว่าหลังจากนี้บริษัทฯจะเร่งชี้แจงความคลาดเคลื่อนของข่าวนี้ให้หน่วยงานที่เกี่ยวข้องต่างๆ ทราบต่อไป เนื่องจากบริษัท เชาว์ สตีล อินดัสทรี้ จำกัด (มหาชน)  เป็นบริษัทที่จดทะเบียนในตลาดหลักทรัพย์แห่งประเทศไทย เกรงว่าข่าวที่คลาดเคลื่อนนี้จะกระทบต่อราคาหุ้นในกระดานได้